|  |  |  |
| --- | --- | --- |
| Styre, råd og utval  **Helgheim sokneråd** | Møtestad  Skei misjonshus | Møtedato  **20.01.2022** |
| Arkiv nr. | Møtestart  18.00 | Møteslutt  20.40 |

Til stades på møtet:

|  |
| --- |
| Desse møtte:  Astrid Aardalsbakke Feldt, Svein Årdalsbakke, Steinar Dvergsdal, Hildegunn Huus, Maria Sture, Annbjørg Ripe (til og med sak 9/22), Silje Sørebø.  Annbjørg er kalla inn som vara pga. sak 9/22 Andakter på sjukeheimen. |
| Meldt forfall:  Britt-Jannicke Lundal, Erna Dvergsdal Krøke |
| **Saker: 01/-10/22** |

Astrid ynskte velkomen til det fyrste møtet i 2022. Det er kjekt å ha Silje tilbake igjen.

Silje starta møtet med varme ord til soknerådet, og helse med Peters Fyrste Brev 4,10: *Ten kvarandre, kvar og ein med den nådegåva han har fått, som gode forvaltarar av Guds mangfaldige nåde.*

Silje song «Du tar meg i mot» for soknerådet. Denne songen har konfirmantane brukt ein del.

**SAK 01/22 Godkjenning av innkalling**

*Innkallinga vart godkjent utan merknader.*

Ny sak frå Astrid: 10/22 Kjetil Sunde kjem kl.20.00 for å informere om arbeid med tuftepark ved Helgheim kyrkje.

Melding frå Silje: Markering av avskjed med Marta Fimreite som skal flytte.

**SAK 02/22 Godkjenning av referat frå 15.12.2021**

*Referatet vart godkjent utan merknader.*

**SAK 03/22 Markering i høve ny kunst i kyrkja**

Astrid har hatt kontakt med Jølster design ved Solrunn Dvergsdal. Bileta er ferdig vovne, og er til innramming no. I starten av februar kjem dei til å vere ferdige. Det er ynskjeleg å skrive inn eit bibelvers som høyrer til kvart av motiva. Det er viktig at Elsa Norunn tykkjer dei versa vi plukkar ut passar til bileta. Kunsten er svært forseggjort, så teksten må òg vere forseggjort. Bibelversa kan til dømes vere graverte i glasplater, eller Elsa Norunn kan skrive/teikne/måle tekstplater. Dette kan vi bruke litt midlar på for å få det skikkeleg. Dette arbeidet bør vere klart til ei markering av den ferdige kunsten. Silje og Astrid tek kontakt med Solrunn og Elsa Norunn og vert samde med dei om tekst og utforming. Vi ser føre oss korte bibelvers/bibelord.

No startar arbeidet med å veve på det grøne antependiet.

Vi bør markere den nye kunsten i kyrkja, og vi bør vente til flest mogleg kan vere til stades i kyrkja. No er det lov å vere 200 i forsamling – vi kan ikkje vere fullt så mange i Helgheim kyrkje, men ca. 86–96 stykk. Kyrkja kan vere open etter gudstenesta så fleire kan kome inn og sjå om dei ynskjer det. Vi ser føre oss å ha markeringa i samband med ei gudsteneste, men at vi òg kan ha nokre kulturarrangement i etterkant, t.d. ein serie med utgangspunkt i kunsten. Veitebergsøstrene skal ut på ny turné – mellom 23. og 30. mai er dei i området her – kanskje kan vi bruke dette, og lenke det til bibelkunst. Til hausten kunne vi kanskje ha leigd inn ein profesjonell forteljar – t.d. Helga Samset. Vi har midlar til dette.

Framlegg til gudsteneste for markering av kunsten: 27. mars – Maria bodskapsdag – med atterhald om at Silje får byte til seg å ha denne gudstenesta. Vi kan leggje årsmøte til same dagen. Det kan vere lurt å gjere dette til ei stor hending der vi m.a. kan invitere lokalavisa. Vi må invitere og takke dei som har gjort den nye kunsten mogleg.

**SAK 04/22 Kulturarrangement i Helgheim sokn**

* *Veitebergsøstrene på turné 23.-30. mai.*

Soknerådet vil gjerne at Veitebergsøstrene skal kome her på nytt. Vi ser føre oss måndag 23. eller tysdag 24. mai – samarbeid med Rom for Ord. Vi må passe på så det ikkje vert for tydeleg marknadsføring i kyrkja. Det er fint om det vert eit heilskapleg arrangement, gjerne med andakt og musikk, og det må vere med noko om kunsten vi har fått.

* *Helga Samset, profesjonell forteljar*

Det kan vere mogleg å kople dette opp mot konfirmantane eller ungdomsskulen, i tillegg til eit arrangement som er ope for alle. Til dømes «Rød tråd» i skuletida for ungdomsskulen, og eit ope arrangement seinare. Vi må i så fall sikre oss at det kjem godt med publikum til eit eventuelt ope arrangement.

* *Kirkerottene* kan vere eit alternativ for torsdagsklubben med litt mindre barn.

Silje undersøker desse alternativa.

Vi har både midlar som har vore utsette til 2022, og nye midlar for inneverande år som vi kan nytte til slike arrangement.

**SAK 05/22 Dato for årsmøte**

*Årsmøtet vert 27. mars.*

**SAK 06/22 Årsmelding**

Soknerådet tek att saka til neste møte. Alle må tenkje gjennom om det er saker dei ynskjer å ha med i årsmeldinga.

**SAK 07/22 Liste over vedlikehald og andre tiltak i Helgheim kyrkje**

Innspel til fellesrådet / tillegg til liste:

* Vindaugskarmane og kyrkjebenkane treng måling.
* Dåpssakristiet

Her burde det vere ein skikkeleg stol. Vi ynskjer å utfordre Janne til å finne: ein skikkeleg stol, stellematte, eit bilete til veggen, tekst frå dåpssalme eller liknande til å ha på veggen, og generelt gjere rommet meir ryddig og koseleg. Kanskje tenkje nytt rundt skapet som står der? Vi må i tillegg sjekke at rommet er sikra mot mus.

* Det er hòl i ei glasrute i kyrkja, og det er fleire sprukne glas oppe i tårnet.

Her burde vi skrive avvik. Astrid sender e-post til kyrkjevergen om dette.

**SAK 08/22 Vidare arbeid med parkområde**

Steinar orienterte. Det er naudsynt med meir stabilisering av fylling/mur ned mot vatnet. Steinar skal sjå på dette.

Sokneråd/fellesråd kan ikkje stå som søkjer på spelemidlar à kr. 300 000. Det kan vere eit alternativ at Årdal og Helgheim bygdekvinnelag står som søkjer. Steinar og Hildegunn undersøker dette.

**SAK 09/22 Meldingar**

**Babysong**

Babysong har starta opp for våren på Vassenden kyrkjesenter og på Skei misjonshus annan kvar torsdag 11.30. Det er lenge sidan det har vore babysong på Skei. Det var tre babyar som møtte på den fyrste babysongen på Skei.

**Andakt på sjukeheimen**

Oppstart torsdag 8. februar. Det kan vere det må kome vikarprest fyrste gongen. Annbjørg har vore i kontakt med sjukeheimen. Vi kan ikkje gå rundt til bebuarane, men prest og organist kan halde andakt i stova. Vi må vere varsame no som det er aukande smitte i barnehage og skule.

**Konfirmantundervisning**

Vi har ikkje utsett konfirmantundervisninga, og det er vi glade for no. Nattcup vart avlyst, men elles har vi gjennomført konfirmantundervisninga. Konfirmantane på Skei og Vassenden ynskjer å vere i lag, og det kan kanskje gå om vi lagar til eit utearrangement. Silje ynskjer å vente litt og sjå om vi kan høyre med kommuneoverlegen om ei eventuell samling.

**Status for Covid-19. Kva reglar gjeld no?**

Vi skal ikkje blande kohortar på fritidsarrangement. Vi held fram med tilviste plassar.

**Markering av avskjed med Marta Fimreite**

Marta skal flytte til Sogn. Det vert invitert til open kulturkveld på Vassenden kyrkjesenter sundag **30. januar klokka 17.00**. Astrid sender e-post til soknerådet om dette.

**SAK 10/22 TUFTEPARK**

Årdal og Helgheim grendelag v/Kjetil Sunde har arbeidd med å etablere ein tuftepark på bøen til Frank Anders Borch-Åmot ved sidan av kyrkja. Frank Anders ynskjer å gje frå seg eit område til dette føremålet for minimum 30 år.

Ein tuftepark er eit utandørs treningsanlegg av ein viss kvalitet på om lag 10–20 meter. Treningsforma går ut på å bruke eiga kroppsvekt i anlegget. Det skal vere friluftsbasert og sjå fint ut. Tufteparkar er populære spelemiddelprosjekt. Anlegget skal vere vedlikehaldsfritt, og med grønt dekke / idrettsdekke.

Det hadde vore fint å lage ein sti mellom parkområdet til kyrkja og tufteparken. Det må stå eit skilt der det står at ein skal vise omsyn ved kyrkjelege arrangement. Dei som nyttar tufteparken må passe på å rydde opp etter seg. Vi bør samarbeide om kostnader til bosspann og tømming av dette.

Vi må finne ut om det er sokneråd eller fellesråd som skal skrive under på nabovarsel om disponering av området til tuftepark. Soknerådet gjer fylgjande vedtak:

1. *Dersom soknerådet skal skrive under, gjev soknerådet soknerådsleiar Astrid Aardalsbakke Feldt fullmakt til å skrive under på nabovarsel om at området som grensar til Helgheim kyrkje sin eigedom kan nyttast til tuftepark, og at soknerådet ikkje har innvendingar til dette.*
2. *Dersom fellesrådet skal skrive under, tilrår Helgheim sokneråd at fellesrådet skriv under på nabovarsel om at området som grensar til Helgheim kyrkje sin eigedom kan nyttast til tuftepark, og at fellesrådet ikkje har innvendingar til dette.*

**NESTE MØTE I HELGHEIM SOKNERÅD**

Neste møte vert måndag 28. februar.

Møtet vart heva 20:40

Maria Sture

møteskrivar